ปัจจัยความเสี่ยง

ปัจจัยความเสี่ยงที่อาจส่งผลกระทบต่อบริษัทฯ มีดังนี้

1. ความเสี่ยงจากการประกอบธุรกิจ

1.1 ความเสี่ยงจากการเปลี่ยนแปลงกฎหมาย และนโยบายของรัฐบาล

เนื่องจากธุรกิจของบริษัทฯ มีลักษณะเป็นอุปสงค์ที่เกี่ยวเนื่อง (Derived Demand) ดังนั้นบริษัทฯ
อาจได้รับผลกระทบจากนโยบายของรัฐบาลในกฎหมายที่เกี่ยวข้องซึ่งควบคุมการประกอบธุรกิจโดยตรง
เช่น
กฎหมายการควบคุมน้ำหนักการขนส่งสินค้าของรถบรรทุกหรือกฎหมายการเปลี่ยนแปลงผังเมืองเพื่อควบคุมและแยกส่วนการใช้สอยพื้นที่ระหว่างพื้นที่สำหรับอยู่อาศัยและพื้นที่สำหรับประกอบธุรกิจในเชิงพาณิชย์
นอกจากนี้ กฎหมายที่เพิ่มข้อจำกัดหรือเพิ่มต้นทุนทางธุรกิจให้กลุ่มลูกค้าของบริษัทฯ เช่น
กฎหมายการควบคุมการประกอบธุรกิจอสังหาริมทรัพย์
นโยบายสิทธิพิเศษทางด้านภาษีและค่าใช้จ่ายในการโอนและนโยบายการลงทุนของรัฐในส่วนของสาธารณูปโภคพื้นฐาน
อาจทำให้รายได้ของบริษัทฯ ได้รับผลกระทบตามมาเช่นกัน

1.2 ความเสี่ยงเกี่ยวกับการจัดการวัตถุดิบ

ราคาและปริมาณของปูนซีเมนต์ในตลาดเป็นปัจจัยสำคัญในการผลิตสินค้าของบริษัทฯ
ดังนั้นความผันผวนของราคาและการขาดแคลนปูนซีเมนต์อาจสร้างปัญหาเรื่องการบริหารต้นทุนทางการผลิตให้แก่บริษัทฯ
ได้ เพื่อเป็นการรับมือกับความเสี่ยงดังกล่าว บริษัทฯ
จึงมีนโยบายทำข้อตกลงเกี่ยวกับราคากับผู้ผลิตในระยะยาว (กรณีการขายโครงการ) นอกจากนี้
ความเสี่ยงจากราคาน้ำมันที่ผันผวนอาจส่งผลกระทบต่อบริษัทฯ
เนื่องจากน้ำมันเป็นต้นทุนหลักในการจัดส่งสินค้า ดังนั้นเพื่อเป็นการป้องกันความเสี่ยงดังกล่าว
บริษัทฯ
จึงออกนโยบายเปรียบเทียบราคาค่าขนส่งตลาดตลอดเวลาและปรับราคาค่าขนส่งหากราคาน้ำมันเปลี่ยนแปลงจนส่งผลกระทบต่อต้นทุนของบริษัทฯ

1.3 ความเสี่ยงเกี่ยวกับการผิดนัดชำระหนี้

กลุ่มบริษัทฯ
มีความเสี่ยงจากกลุ่มลูกหนี้ทางการค้าจากการให้เครดิตทางการค้าซึ่งมีระยะเวลาการชำระเงินตามปกติ
90-120 วัน โดย ณ สิ้นปี 2547 กลุ่มบริษัทฯ มีลูกหนี้ค้างชำระ 565.12 ล้านบาท
ซึ่งเพิ่มขึ้นจากสิ้นปี 2546 ที่ 256 ล้านบาท
ตัวเลขดังกล่าวที่เพิ่มขึ้นเป็นผลมาจากยอดขายที่สูงขึ้นของบริษัทฯ
โดยลูกหนี้ส่วนใหญ่เป็นลูกหนี้ที่รับงานโครงการจากรัฐบาล
ซึ่งไม่มีความเสี่ยงจากการไม่ได้รับชำระเงินแต่อาจประสบกับปัญหาความล่าช้าในการเบิกจ่าย ทั้งนี้
ปี 2547 บริษัทฯ ตั้งลูกหนี้สงสัยจะสูญเพียง 8.69 ล้านบาท อย่างไรก็ตาม กลุ่มบริษัทฯ
ได้จัดการความเสี่ยงดังกล่าวโดยการตั้งมาตรการการจัดเก็บหนี้ที่รัดกุมมากขึ้นด้วยการตรวจสอบสถานภาพทางการเงินของลูกค้าก่อนให้เครดิต
นอกจากนี้ บริษัทฯ ยังจัดตั้งคณะกรรมการเพื่อตรวจสอบสถานะลูกหนี้ในการประชุมสินเชื่อที่จัดขึ้นทุกๆ
2 สัปดาห์

1.4 ความเสี่ยงจากผู้ประกอบการรายใหม่

บริษัทฯ มีความเสี่ยงจากผู้ประกอบการค้าส่งวัสดุก่อสร้างรายใหม่ อย่างไรก็ตาม บริษัทฯ
ยังคงได้รับความไว้วางใจจากลูกค้าเนื่องจากชื่อเสียงในการประกอบธุรกิจและประสบการณ์อันยาวนานที่มีส่วนทำให้บริษัทฯ
เป็นผู้จำหน่ายอันดับแรกที่ลูกค้าเลือกเสมอมา นอกจากนี้บริษัทฯ
ได้ปรับตัวรับการแข่งขันโดยการเพิ่มรูปแบบของสินค้าและบริการให้ครบครันและตอบสนองความต้องการของลูกค้าได้อย่างสูงสุด

1.5 ความเสี่ยงจากกระบวนการขนส่งสินค้า

บริษัทฯ มีความเสี่ยงจากการส่งสินค้าให้ทันเวลา ทั้งนี้ ปัญหาทางธรรมชาติ เช่น
ฝนตกหนักหรือน้ำท่วม อาจทำให้การส่งสินค้าไปต่างจังหวัดล่าช้า
ซึ่งทำให้ส่งผลกระทบต่อรายได้และกระแสเงินสดของบริษัทฯ ตามมา อย่างไรก็ตาม
สภาพปัญหาข้างต้นนั้น บริษัทฯ
สามารถเจรจากับลูกค้าโดยไม่ก่อให้เกิดต้นทุนทางการเงินให้แก่บริษัทได้

2. ความเสี่ยงทางการเงิน

การเปลี่ยนแปลงของอัตราดอกเบี้ยอาจส่งผลกระทบต่อภาระต้นทุนทางการเงินของบริษัทฯ ดังนั้น
บริษัทฯจึงกำหนดนโยบายการบริหารความเสี่ยงดังกล่าวโดยจัดโครงสร้างทางการเงินที่เหมาะสมกับลักษณะของเงินทุน
กล่าวคือ กรณีรายจ่ายต่าง ๆ ของการขยายโครงการ บริษัทฯ จะใช้แหล่งเงินทุนระยะยาว
และบริษัทฯ จะใช้แหล่งเงินกู้ระยะสั้นในกรณีเงินทุนหมุนเวียน

ณ สิ้นปี 2547 กลุ่มบริษัทฯ มีเงินกู้ยืมในระยะสั้นทั้งสิ้น 833.30 ล้านบาท และมีเงินกู้ยืมระยะยาว
322.12 ล้านบาท โดย 41.88 ล้านบาท เป็นส่วนของหนี้สินระยะยาวที่ครบกำหนดชำระภายใน 1
ปี นอกจากนี้ ในปี 2547 บริษัทฯ มียอดขายของกลุ่มที่สูงขึ้นและได้ลงทุนเพิ่มในโครงการต่าง ๆ
จึงทำให้อัตราส่วนหนี้สินต่อส่วนของผู้ถือหุ้นปรับตัวเพิ่มขึ้นจาก 1.03 ณ สิ้นปี 2546 เป็น 1.92 ณ
สิ้นปี 2547

3. ความเสี่ยงจากการถือครองหุ้นส่วนใหญ่โดยกลุ่มทีปกรสุขเกษม

บริษัทฯ มีความเสี่ยงจากการถือหุ้นใหญ่ของกลุ่มทีปกรสุขเกษมจำนวนร้อยละ 60.12
ซึ่งจะทำให้กลุ่มทีปกรสุขเกษมสามารถควบคุมมติที่ประชุมผู้ถือหุ้นได้เกือบทั้งหมด
ยกเว้นเรื่องกฎหมายหรือข้อบังคับของบริษัทฯ กำหนดให้ต้องได้รับเสียง 3 ใน 4
ส่วนของที่ประชุมผู้ถือหุ้น ดังนั้น
ผู้ถือหุ้นรายอื่นจึงไม่อาจรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

อย่างไรก็ตาม บริษัทฯ
ได้กำหนดนโยบายถ่วงดุลอำนาจโดยจัดตั้งให้มีคณะกรรมการตรวจสอบที่เป็นกรรมการอิสระโดยคณะกรรมการดังกล่าวจะต้องไม่มีส่วนได้ส่วนเสียต่อบริษัทฯ
และเป็นผู้ดำเนินการตรวจสอบการดำเนินงาน รวมถึงมีอำนาจพิจารณาเรื่องต่าง ๆ
ตามที่ได้กำหนดเพื่อผลประโยชน์ของผู้ถือหุ้นทุกคน